Kentaro Miura

Kentaro Miura (三浦 建太郎, Miura Kentarō (Chiba, 11 de luggio do 1966-6 de Mazzo do 2021) o l'é stæto un artista manga do Giappon. O l'ea conosciuo sorviattutto pe-a seu avvoxâ serie fantasy dark Berserk, ch'a l'à incomensou à ëse serializzâ do 1989 e a l'é anæta avanti scin a-a seu mòrte. Pe-o 2021, Berserk o l'aveiva ciù de 50 mioin de còpie in çircolaçion, coscì da rendila uña de serie manga de ciù successo de tutti i tempi. L'é do 2002 che Miura o guägna o "Award for Excellence" a-o sesto Premio Culturâ de Tezuka Osamu.

 Zoventù e Educaçion 
O Miura o l'é nasciuo a-i 11 de luggio do 1966, in Chiba, Prefettua de Chiba in Giappon. Into 1976, pe l'etæ de 10 anni, o l'à creou o seu primmo manga, ciammou Miuranger, ch'o l'ea stæto pubricou pe-i seu compagni de scheua inte unna pubricaçion; a serie a finià pe impî 40 volummi. Into 1977, o Miura o l'à creou o seu segondo manga, Ken e no Michi (剣への道, The Way to the Sword), donde o deuvia a chiña pe-a primma vòtta. Quande o l'é inte scheue medie into 1979, comme ch'o piggia l'andio into disegno profescionâ a seu tecnica a megioa.

Comme o l'é inte scheue superioî pe-o 1982, o Miura o s'inscrive inte un curriculum artistico, donde lê e i seu compagni l'incomensan à pubricâ i seu loei in libbri de scheua. L'é lì ch'o strenze amixiçia con un di futui colleghi artisti manga, o Kōji Mori [ja]. Son autoî de un doujinshi de fantasciensa ch'o l'é inviou a-a revista "Weekly Shōnen Sunday", ma o vëgne refuou inte l'urtimo turno de seleçioin. Pe-i seu 18 anni, o Miura o travaggia pe un quarche pöco comme ascistente do George Morikawa, do manga avvoxou Hajime no Ippo. Fito o Morikawa o se rendià conto do erto livello artistico do Miura e o lascià anâ, deciarando che no gh'ea ninte ch'o ghe poeiva mostrâ ch'o Miura o no savesse za. Za pe quello tempo o Miura o gh'aiva un guerrê scuo con unna spâ zagantesca inlustrou into seu portfòlio.

 Carriera 
Into 1985, o Miura o fa domanda pe intrâ into collegio d'arte da Nihon University. Pe questo o manda un progetto breve ciammou Futatabi (再び, "Unna vòtta ancon"). O progetto o ghe guägnià ciù avanti o 34eximo "Newcomer Manga Award" da revista "Weekly Shōnen Magazine". A seu euvia ventua, NOA, a l'é pubricâ inta revista "Fresh Magazine" do mæximo anno, ma a no saià de successo.Into 1988, intanto ch'o l'ea apreuvo à travaggiâ pe-o Buronson pe un progetto titolou King of Wolves (王狼, Ōrō), o Miura o pubrica un protòtipo de Berserk inta revista manga mensî "ComiComi" da compagnia Hakusensha; o protòtipo da 48 pagine o finià segondo inta setteña competiçion da Scheua Manga de ComiComi.A piña serializzaçion de Berserk, ch'o saià l'euvia ciù avvoxâ do Miura, a l'incomensa into mensî "Animal House" de l'Hakusensha into 1989. Into 1990, a continuaçion de King of Wolves, ciammâ Ōrō Den (王狼伝, A lezzendia do re di loî), a l'é pubricâ inta mæxima revista. Into 1992, o mensî Animal House o cangia nomme in Young Animal, donde o Berserk o va avanti inta serializzaçion. L'é do mæximo anno che o Miura o conlabora co-o Buronson in sciô manga Japan, ch'o finià pubricou lê ascì inte "Young Animal".

Into 1997 o Miura o supervixoña a produçion de un anime da 25 episödi, adattamento animou pe Berserk e produto da OLM, Inc., ch'o saià transmisso into mæximo anno in sce NTV. O supervixoña ascì o videozeugo Sword of the Berserk: Guts' Rage pe Dreamcast do 1999. Into 2002 o Miura o reçeive o "Award for Excellence" a-o sesto premio culturâ de Tezuka Osamu pe Berserk. À incomensâ da-o 2006, Berserk o l'intra inte unna serie frequente e esteisa de retardi, e o l'à unna serializzaçion irregolâ. Pe-o 2018, Berserk o l'é accuggeito inte 40 volummi tankōbon in Giappon, e pe-o mazzo do 2021 o l'aveiva ciù de 50 mioin de còpie in gio pe-o mondo, à includde ascì e verscioin digitæ. E serie l'an produto un muggio de mercansia, segge offiçiâ ò fæta da-i ammiadoî, compreise de statue, de action figures e sciña di pòrtaciave, videozeughi, e un zeugo de carte da colleçionâ. O Miura o l'à produto ascì ciù d’un ''art book'' e di supplementi basæ in scê Berserk.

Into 2013, o Miura o pubrica o manga curto Giganto Maxia. Duranki, un manga curto produto da-o studio manga personâ do Miura's, Studio Gaga, o l'é stæto serializzou inta revista Young Animal Zero into 2019.

 Infruensa 
O Miura o l'à deciarou che l'euvia ch'a l'à infruensou a seu de ciù a l'é Fist of the North Star, manga do Buronson e do Tetsuo Hara debuttou do 1983. O Miura o mençioña ascì infruense da-o Violence Jack do Go Nagai, debuttou do 1973, da-a serie fantasy novel giapponeise Guin Saga, debuttâ do 1979, i film do Paul Verhoeven da serie the Hellraiser do 1987, ciù atri manga shōjo, i film da Disney, e e euvie do Hieronymous Bosch, do M. C. Escher, do Gustave Doré, e do Pieter Bruegel.

 Mòrte 
A-i 6 de Mazzo do 2021, o Miura o l'é mòrto de unna disseçion agua de l'aòrta à l'etæ de 54 anni. A seu mòrte a l'é stæta annonçiâ a-i 20 do mæximo meise do 2021.
Unna cerimònia privâ a l'é stæta tegnua da-a seu famiggia.

 Ereditæ 
Stabilio comme un di manga ciù vendui de tutti i tempi, a serie do Miura, Berserk, a l'à impattou o mondo do manga e ascì de ciù, con un giornalista comme a Jade King ch'a ne conferma:

« is difficult to overstate the tremendous impact his work has had on the world of games, manga, film, anime, and even literature. »  « l'é diffiçile sorviavalutâ l'impatto tremendo che o seu lou o l'à avuo into mondo di zeughi, do manga, da filmografia, de l'animaçion e fiña da lettiatua. »

L'imagine do Guts e a seu spâ stramesuâ a l'à influensou l'inspiaçion pe di personaggi comme o Cloud Strife de Final Fantasy VII e o Dante de Devil May Cry, con l'estetica de Berserk ch'a inspia i mostri e o mondo da serie de Dark Souls. O rettô de videozeughi Hideaki Itsuno e o produtô Hiroyuki Kobayashi en di ammiadoî de Berserk, e o videozeugo de ròllo Dragon's Dogma o l'includde de armatue basæ in sce quella do Guts e do Griffith. Inte unna presentaçion à GDC into 2019, o Itsuno o l'à confermou che i toin e o stî de Devil May Cry 5 i l'en inspiræ da Berserk.

Tenti autoî l'an mençionou o Miura e Berserk comme infruense, à includde l'autô de Blue Exorcist, o Kazue Kato, o l'autô de Baccano! e Durarara!!,  o Ryōgo Narita, l'autoa de Black Butler, a Yana Toboso, l'autoa de Black Clover, a Yūki Tabata, e ascì l'autô de Attack on Titan, o Hajime Isayama, ch'o l'à definio « tremendo, semplicemente magnifico [...] gh'ò l'imprescion ch'o fïse ben ben organizzou comme un film. » O Yoko Taro o l'à confermou ch'o protagonista da seu serie Drakengard, Caim, o l'é stæto inspirou da-o protagonista de Berserk, Guts.

 Euvie 
 Futatabi (再び) (1985) — Saxon Scingola. Pubricou inta revista settemanâ "Weekly Shōnen Magazine" da editoa Kodansha.
 NOA (1985) — Saxon Scingola. Pubricou da-o "Fresh Magazine" da Kodansha.
 Berserk Prototype (ベルセルク, Beruseruku) (1988) — Saxon Scingola. Pubricou into mensî ComiComi da Hakusensha.
 King of Wolves (王狼, Ōrō) (1989) — Scrito da-o Buronson, inlustrou da-o Miura. Serializzou into mensî da Hakusensha "Monthly Animal House".
 Berserk (ベルセルク, Beruseruku) (1989–2021) — Serializzou into "Monthly Animal House" da Hakusensha (1989–1992) e dapeu "Young Animal" (1992–2021).
 Ōrō Den (王狼伝) (1990) — Scrito da-o Buronson, inlustrou da-o Miura. Serializzou into "Monthly Animal House" da Hakusensha.
 Japan (ジャパン) (1992) — Scrito da-o Buronson, inlustrou da-o Miura. Serializzou into "Young Animal" da Hakusensha.
 Giganto Maxia (ギガントマキア, Gigantomakia) (2013–2014) — Serializzou into "Young Animal" da Hakusensha.
 Duranki (ドゥルアンキ) (2019–2021) — Serializzou into "Young Animal Zero" da Hakusensha.

 Conligamenti 
 Kentaro Miura inta Enciclopedia in Ingleise Anime News Network
 Kentaro Miura into scito Ingleise "IMDb"

Categorîa:Biografìe